
Θέμα λογοδοσίας
Για τη δακοκτονία 2026 στην Κρήτη.
(4η ειδική συνεδρίαση, την Πέμπτη 27 Αυγούστου 2026)
16/8/2026

Για άλλη μία χρονιά γίνονται φανερά τα αποτελέσματα του ιδιωτικοποιημένου συστήματος κυβέρνησης – περιφερειακής αρχής για τη δακοκτονία.  Σύστημα, που τα προηγούμενα χρόνια είχε τραγικές επιπτώσεις στους ελαιοπαραγωγούς  (μειωμένη παραγωγή και πτώση της ποιότητας),  οι οποίοι αγωνίζονται να επιβιώσουν απέναντι στην πολιτική της κυβέρνησης και την ΚΑΠ της ΕΕ, την ακρίβεια που εκτοξεύεται από τους ιμπεριαλιστικούς πολέμους, τη φοροληστεία, τη σαπίλα του σκανδάλου του ΟΠΕΚΕΠΕ, που αναπτύχθηκε πάνω στην πολιτική ΕΕ-κυβερνήσεων, κτλ. 
Ειδικότερα: 
·   Υπήρξε ξανά καθυστέρηση του προγράμματος : η κατακύρωση του διαγωνισμού για τον από εδάφους δολωματικό ψεκασμό ετών 2026-2028 έγινε στα μέσα Ιουνίου, ενώ  μέχρι τα τέλη Ιουλίου παρέμεναν άγονα τμήματα (στα Χανιά, στο Ακρωτήρι, στη Σούδα, στον Άγιο Νικόλαο και στην Ιεράπετρα), καθώς δεν κατατέθηκε καμία προσφορά στον επαναληπτικό διαγωνισμό,  αφού μοναδικό κριτήριο είναι το κέρδος των εργολάβων.   
· Διαπιστώνεται έλλειψη επάρκειας φάρμακων, την ώρα που  οι καιρικές συνθήκες  οι οποίες επικρατούν  είναι ευνοϊκές για την ανάπτυξη υψηλού δακοπληθυσμού. Τα φάρμακα από τον διαγωνισμό του Υπουργείου Αγροτικής Ανάπτυξης διανέμονται έως τώρα σταδιακά  και οι παραδόσεις φτάνουν τμηματικά και επαρκούν για έναν – δύο ψεκασμούς, μέχρι την επόμενη παράδοση.  Το αποτέλεσμα είναι ότι οι βιοπαλαιστές αγρότες, που το εισόδημά τους παίζεται κορώνα – γράμματα,   έχουν προχωρήσει ήδη σε ψεκασμούς με ίδια μέσα και δεν περιμένουν πότε θα «δεήσει» το Υπουργείο Αγροτικής Ανάπτυξης να στείλει σκευάσματα.  Αναγκάζονται δηλαδή να αναλάβουν και το κόστος της δακοκτονίας,  η οποία μετατρέπεται σε ατομική ευθύνη. Πέρυσι, μάλιστα, η δακοκτονία διακόπηκε πρόωρα σε αρκετές περιοχές,  λόγω έλλειψης φαρμάκων,  πράγμα που συντέλεσε στον πολλαπλασιασμό του εντόμου. 
· Επιστημονικό δυναμικό μη επαρκές σε αριθμό για να μπορέσει να ασκήσει ουσιαστική εποπτεία.  Χαρακτηριστικό είναι ότι πέρυσι ο κάθε τομεάρχης  είχε στην ευθύνη του χιλιάδες  ελαιόδεντρα, πράγμα που από μόνο του υπονομεύει την αποτελεσματικότητα του  ρόλου των τομεαρχών. 
· Εργαζόμενοι (ψεκαστές, κτλ)  που δουλεύουν στα συνεργεία των εργολάβων – εταιρειών της δακοκτονίας : κακοπληρωμένοι, χωρίς τον απαραίτητο έλεγχο για μέτρα προστασίας που είναι πολλές φορές ανύπαρκτα.  
Διαχρονικά, το οργανωμένο αγροτικό κίνημα  διεκδικεί να καταργηθεί το συγκεκριμένο σύστημα με την εμπλοκή εργολάβων (είτε μέσω ιδιωτών είτε μέσω δήμων, κοινωφελών και λοιπών  επιχειρήσεων, κτλ ), που εφαρμόζει η περιφέρεια, υλοποιώντας την αντιλαϊκή πολιτική της εκάστοτε κυβέρνησης,  το οποίο έχει αποδειχτεί αναποτελεσματικό και επικίνδυνο.  
Οι βιοπαλαιστές αγρότες,  που επανειλημμένως έχουν πληρώσει με ζημιές στην παραγωγή τα σπασμένα αυτής της πολιτικής απαιτούν :  
Να εξασφαλιστεί ενιαία πανελλαδικά, ολοκληρωμένη, επιστημονικά άρτια και ασφαλής εφαρμογή του προγράμματος της δακοκτονίας,  με ευθύνη του υπουργείου Αγροτικής Ανάπτυξης και των υπηρεσιών του,  με  τα αναγκαία κονδύλια από τον κρατικό προϋπολογισμό, με πρόσληψη όλου του αναγκαίου μόνιμου προσωπικού,  με εξασφάλιση μέτρων προστασίας και ελέγχων για τις συνθήκες δουλειάς των εργαζομένων και κατάργηση του χαρατσιού της εισφοράς του 2% για τους μικρομεσαίους ελαιοπαραγωγούς. Απαιτούν να αυξηθούν οι πιστώσεις για τη δακοκτονία στο μέτρο των αναγκών, την ένταξη της δολωματικής δακοκτονίας και στα οικολογικά σχήματα, την ακύρωση εξαιρέσεων ελαιώνων από το πρόγραμμα δακοκτονίας και την επικαιροποίηση των κανόνων εφαρμογής.
Η διοίκηση της περιφέρειας είναι υπόλογη απέναντι στους βιοπαλαιστές αγρότες για την κατάσταση που επικρατεί : 
Η περιφερειακή αρχή, παρά την αρνητική εμπειρία από περασμένες χρονιές, δεν  λαμβάνει υπόψη τα παραπάνω δίκαια αιτήματα των μικρομεσαίων ελαιοπαραγωγών, αλλά ακολουθεί την αποδεδειγμένα αποτυχημένη  τακτική με εργολάβους, με άγονες εργολαβίες,  όπου αυτοί κρίνουν ότι δεν έχει το προσδοκώμενο μέγιστο κέρδος, με αντιπαραθέσεις εργολαβικών συμφερόντων, με κουτσουρεμένα κονδύλια,  με την ιδιωτικοποίηση των υποστελεχωμένων υπηρεσιών Αγροτικής Οικονομίας της περιφέρειας Κρήτης, με όχημα το δουλεμπορικό της ΔΑΙΔΑΛΟΣ, ΑΕ,  με «μπαλώματα»,  κτλ. 

Με βάση τα παραπάνω ερωτάται η περιφερειακή αρχή:

· Ποια είναι η ακριβής εικόνα σχετικά με την τοποθέτηση τομεαρχών και την ετοιμότητα των υπηρεσιών για τη δακοκτονία στην Κρήτη;  

· Πώς σκοπεύει η περιφερειακή αρχή να καλύψει τα άγονα τμήματα του διαγωνισμού, ώστε να μην αναλάβουν οι ελαιοπαραγωγοί με δικά τους έξοδα την προστασία της καλλιέργειας τους  είτε να υποστούν τις συνέπειες οι μικρομεσαίοι ελαιοπαραγωγοί ; 

· Ποια είναι η κατάσταση με την προμήθεια των φαρμάκων;

· Πώς η περιφερειακή αρχή τοποθετείται απέναντι στο αίτημα του οργανωμένου αγροτικού κινήματος για κατάργηση του συστήματος εργολαβιών και υλοποίηση ενιαίου, κεντρικά σχεδιασμένου δημόσιου προγράμματος δακοκτονίας, στελεχωμένου με μόνιμο προσωπικό και χρηματοδοτούμενου αποκλειστικά από τον κρατικό προϋπολογισμό, με αύξηση  των πιστώσεων  στο μέτρο των αναγκών,  κατάργηση του χαρατσιού της εισφοράς του 2% για τους μικρομεσαίους ελαιοπαραγωγούς, ένταξη της δολωματικής δακοκτονίας και στα οικολογικά σχήματα, ακύρωση εξαιρέσεων ελαιώνων από το πρόγραμμα δακοκτονίας και επικαιροποίηση των κανόνων εφαρμογής;


Ο  επικεφαλής της «Λαϊκής Συσπείρωσης» Κρήτης
Μαρινάκης  Αλέκος 

